Tolong jelaskan mengenai Sejarah dari Sekolah Menengah Kebangsaan Seri Titiwangsa dalam bahasa melayu

Sekolah Menengah Laki-laki Jalan Temerloh ialah nama asal bagi Sekolah Sukan Seri Titiwangsa yag telah ditubuhkan pada 1 Februari 1968.  Sekolah ini terletak di Jalan Temerloh iaitu berdekatan dengan Taman Tasik Titiwangsa dan Balai Seni Lukis Negara.  Pada asalnya sekolah ini diberi nama sempena nama jalan berhampiran dengannya dan oleh kerana ianya adalah sekolah untuk pelajar lelaki sahaja, maka diberi nama Sekolah Menengah Laki-laki Jalan Temerloh.  Pada 6 November 1987, nama sekolah ini telah diubah menjadi Sekolah Menengah Kebangsaan Seri Titiwangsa bersempena dengan kedudukannya yang berdekatan dengan Tasik Titiwangsa.

Sekolah Sukan Seri Titiwangsa dengan rasminya ditubuhkan pada 1 Mac 2010 dan telah dipilih untuk menjadi sekolah yang berstatuskan sukan.  Sekolah ini dipilih kerana kedudukannya yang strategik dan persekitaran yang sesuai.  Sebagai permulaan, lima jenis sukan telah diwujudkan iaitu bola sepak, bola jaring, hoki, olahraga dan sepak takraw. Bermula tahun 2012, sekolah ini melalui satu anjakan paradigma dalam membina identiti apabila nama sekolah dengan rasmi kini menjadi Sekolah Sukan Seri Titiwangsa Kuala Lumpur.

Sekolah Sukan Negeri (SSN) telah secara rasminya diiktiraf kewujudannya apabila Jawatankuasa Kabinet Pembangunan Sukan telah meluluskan Pelan Pembangunan Sukan sekolah dalam mesyuaratnya pada 30 Jun 2005.  Manakala, Mesyuarat Pengurusan Pendidikan, Kementerian Pendidikan Malaysia (KPM) bertarikh18 Julai 2008 telah meluluskan pelaksanaan SSN secara rasmi dan beroperasi sebagai sebuah sekolah sukan mulai ambilan murid tingkatan 1 bermula tahun 2009 secara berperingkat.  SMK Seri Titiwangsa, Kuala Lumpur telah dipilih secara rasmi pada 1 Mac 2010 sebagai SSN Kuala Lumpur.

SSN Kuala Lumpur adalah sebuah sekolah yang lebih memberikan fokus kepada bukan sahaja dalam bidang akademik tetapi cenderung kepada pembangunan potensi murid dalam bidang sukan.  SSN Kuala Lumpur menumpukan kepada 5 sukan teras iaitu bola sepak, bola jaring, sepak takraw, olahraga dan hoki serta 1 sukan pilihan iaitu silat.  SSNKL bukan sahaja berperanan melahirkan atlet untuk mewakili Wilayah Persekutuan Kuala Lumpur (WPKL) tetapi juga menjadi “feeder” kepada Sekolah Sukan Malaysia (SSM) dalam proses membekalkan atlet berkualiti kepada program sukan diperingkatkan kebangsaan.